**Dôvodová správa**

1. **Všeobecná časť**

Návrh zákona, ktorým sa mení a dopĺňa zákon č. 311/2011 Z. z. Zákonník práce v znení neskorších predpisov predkladá na rokovanie Národnej rady Slovenskej republiky poslanec Národnej rady Slovenskej republiky Ondrej Dostál.

**Cieľom navrhovanej právnej úpravy je upraviť dve výnimky zo zákazu nariadenia alebo dohodnutia práce v maloobchodnom predaji počas stanovených dní pracovného pokoja a sviatkov, a to tak, že sa tento zákaz nebude vzťahovať na predajne, ktorých predajná plocha nepresahuje 200 m2 a zároveň sa rozšíri možnosť predaja kvetov počas všetkých dní pracovného pokoja a sviatkov, t.j. predaj kvetov bude vyňatý zo zákazu maloobchodného predaja.**

Návrh sleduje podporu podnikateľského prostredia malých maloobchodných predajní a predajní kvetov, a to predovšetkým v dobe, kedy dochádza k zvyšovaniu daní, zavádzaniu nových daní a hrozí zvyšovanie inflácie. Umožňuje, aby predajne s prevádzkovou plochou do 200 m2 mohli realizovať maloobchodný predaj aj prostredníctvom zamestnancov aj v dňoch pracovného pokoja a sviatkov, ktoré sú vymenované v § 94 ods. 5. Samozrejme, nemusia, je to na ich slobodnom podnikateľskom rozhodnutí a na dohode so zamestnancami. Návrh taktiež vyníma zo zákazu maloobchodného predaja predaj kvetov, a to nielen 8. mája a 1. novembra, ako je to bez legitímneho dôvodu podľa súčasne platnej a účinnej právnej úpravy, ale úplne.

Predložený návrh zákona bude mať pozitívny vplyv na rozpočet verejnej správy a na podnikateľské prostredie. Predložený návrh zákona nebude mať sociálne vplyvy, ani vplyvy na životné prostredie a informatizáciu spoločnosti. Návrh zákona taktiež nebude mať vplyv na manželstvo, rodičovstvo a rodinu a ani na služby verejnej správy pre občana.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**B. Osobitná časť**

**K čl. I**

**K bodu 1**

Navrhuje sa zaviesť výnimku zo zákazu maloobchodného predaja na všetky predajne, ktorých predajná plocha nepresahuje 200 m2. Táto úprava je inšpirovaná úpravou v susednej Českej republike (§ 1 ods. 3 písm. a) zákona č. 223/2016 Sb.). Túto úpravu považuje navrhovateľ za spravodlivú, ide totiž o malé prevádzky s nízkym počtom zamestnancov, pre ktoré môže byť existenčne dôležité môcť predávať aj počas dní pracovného pokoja a sviatkov. Zároveň sú znevýhodnené voči konkurencii s podobnou veľkosťou, v ktorých však pracuje namiesto zamestnanca živnostník, ktoré môžu realizovať maloobchodný predaj aj počas dní pracovného pokoja a sviatkov, keďže sa na nich Zákonník práce nevzťahuje. Zároveň to môže slúžiť ako opatrenie proti obchádzaniu v súčasnosti platného a účinného zákona “zamestnávaním” živnostníkov v malých predajniach.

**K bodom 2 a 3**

Navrhuje sa umožniť maloobchodný predaj v podobe predaja kvetov nielen 8. mája a 1. novembra, ako je tomu podľa v súčasnosti platnej a účinnej právnej úpravy, ale vo všetky sviatky vymenované v § 94 ods. 5, pretože nielen 8. máj a 1. november sú dňami pracovného pokoja a sviatkami, ktoré sú spojené s predajom (a kúpou) kvetov, ale aj ostatné dni pracovného pokoja a sviatky a neexistuje žiaden legitímny dôvod obmedziť túto výnimku len na 8. mája a 1. novembra.

**K čl. II**

Navrhuje sa nadobudnutie účinnosti zákona na 1. januára 2025.